**ЗАТ «Маладзечнамэбля»** — беларуская мэблевая фабрыка, заснаваная ў 1954 годзе. Сёння 54 % мэблі пастаўляецца на экспарт, у тым ліку ў Бельгію, Францыю, краіны Балтыі і інш. Фабрыка мае 19 ўласных магазінаў у Беларусі і 5 на тэрыторыі Расіі. Прадстаўніцтвы фабрыкі ёсць у Абхазіі, Арменіі, Расіі, Казахстане і Узбекістане. У склад ЗАТ «МаладзечнаМэбля» ўваходзіць філіял — Вілейская мэблевая фабрыка.

Гісторыя
--------

### 1950 — 1980-я гады

Маладзечна пасля вайны быў разбураны на 90 %. Да 1950 годзе жылы фонд адбудавалі, аднаўлялі прамысловасць, у тым ліку і сталярна-мэблевы цэх Гарпрамкамбіната ў былых стайнях Польскага ўланскага палка. У ім 11 чалавек уручную выраблялі фарбаваныя столы, шафы, вокны, дзверы і дробныя сталярныя вырабы. 1 сакавіка 1954 года на базе цэха была заснавана Маладзечанская мэблевая фабрыка ў складзе «Белмэблятрэста» Міністэрства мясцовай прамысловасці БССР. Вілейская мэблевая фабрыка пачала працаваць 6 сакавіка 1954 года. 29 чалавек правялі сход і арганізавалі кааператыўную арцель ім. Малянкова. Ў 1963 годзе Вілейскую фабрыку ўключылі ў Маладзечанскую на правах цэха. У пачатку 1970-х гадоў было ўстаноўлена найноўшае нямецкае абсталяванне, фабрыка была ўзорнай, на яе накіроўвалі замежныя дэлегацыі. Асноўная тэндэнцыя гэтага часу — ажыятажны попыт стрымліваў развіццё дызайну і асартыменту мэблі аж да сярэдзіны 1990-х гадоў.

### 1990-я гады

Прадпрыемства перайшло на гасразліковы спосаб працы. Пачалі самастойную распрацоўку мадэляў мэблі. Быў абраны выраб мэблі з масіўнай драўніны. У 1993 годзе на фабрыцы з’явіліся першыя два станкі з ЧПУ.

#### Энергаспажыванне

У 1994 годзе доля энергетычных рэсурсаў у сабекошце прадукцыі складала 14 %. Дзякуючы ўстаноўцы лічыльнікаў, увядзенні лімітаў і аптымізацыі вентыляцыйнай сістэмы атрымалася знізіць долю энергазатрат да 8-9 %. У 1999 годзе была здадзена ў эксплуатацыю ўласная кацельня, якая працуе на драўняных адходах. У выніку ўдзельная вага цепла-і энергарэсурсаў у сабекошце прадукцыі знізілася да 4 % летам і 5,5 % зімой. ЗАТ «Маладзечнамэбля» цалкам забяспечвае сябе парам і гарачай вадой і пастаўляе цяпло насельніцтву.

### 2000-я гады

Сёння фабрыка налічвае больш за 500 мадэляў мэблі, актыўна развіваецца сетка крам, гандлёвых дамоў і прадстаўніцтваў. Сістэма менеджменту якасці ЗАТ «Маладзечнамэбля» сертыфікавана на адпаведнасць патрабаванням міжнароднага стандарту ISO 9001:2008. Асаблівая ўвага надаецца экалагічнасці мэблі. ЗАТ «Маладзечнамэбля» — першая і адзіная мэблевая фабрыка ў Беларусі, якая цалкам адмовілася ад выкарыстання нітралакаў і перайшла на воднарастваральныя лакі.

Дырэктары
---------

* Мікалай Іванавіч Гальперын (1954—1958)
* Георгій Іванавіч Ліпаўка (1958—1977)
* Яўген Цітовіч Радкевіч (1977—1977)
* Барыс Пятровіч Парапковіч (1977—1985)
* Валерый Уладзіміравіч Бушыла (з 1985)

Узнагароды
----------

* Прэмія Урада Рэспублікі Беларусь за дасягненні ў галіне якасці (2005)
* Прэмія Урада Рэспублікі Беларусь за дасягненні ў галіне якасці (2010)

Асацыяцыі
---------

Член Гандлёва-прамысловай палаты.

Спорт
-----

Футбольны клуб «Маладзечна» існуе на фабрыцы з 2004 года. З 2009 года трапляе ў прызы ў Мінскай лізе аматарскага футзала. У 2013 годзе заваявалі званне чэмпіёнаў 3-й лігі.

Публікацыі
----------

* «З саматужнікаў-адзіночак у столяра-прафесіяналы», УП Тэхнапрынт, 2004. — ISBN 985-464-564-9

Зноскі
------

1. ↑  История | РЕГИОН | Молодеченский район|Молодечно|Молодеченский райисполком|Новости Молодеченского района **(нявызн.)**(недаступная спасылка). Архівавана з першакрыніцы 28 кастрычніка 2012. Праверана 29 жніўня 2013.
2. ↑  Архивированная копия **(нявызн.)**(недаступная спасылка). Архівавана з першакрыніцы 21 мая 2015. Праверана 29 жніўня 2013.
3. ↑  Новости - Государственный Комитет по Стандартизации Республики Беларусь **(нявызн.)**(недаступная спасылка). Архівавана з першакрыніцы 17 ліпеня 2014. Праверана 29 жніўня 2013.
4. ↑  чемпионы

Спасылкі
--------

* 
* 
* 
* 
*